text: Paris le 5e d'Aoust 1651.
  On a nouvelles de Provence que l'armée navale d'Espe, commandée par D. Jean d'Austriche, a paru sur les costes de ce pays-là vers Antibe.
  Le duc de Mercoeur n'aiant osé paroistre devant S.A.R. depuis son retour de Cologne sans en avoir sa permission, il pria un seigneur de condition de luy en parler. Ce qui fit mardy dernier. Il luy respondit que ce Duc
  ayant fait ce voyage sans luy en avoir parlé, il pouvoit aussy demeurer dans Paris sans le voir.
  Mecredy le Parlement s'estant assemblé, S.A.R. et mr le Prince sy trouverent, où mr le premier President dit à mr le Prince que c'estoit une chose bien estrange qu'un premier Prince du sang comme luy, fut demeuré sy long temps dans Paris, et y aller par tout sans avoir encor veu leurs Matés et qu'il sembloit qu'il voulust dresser autel contre autel. A quoy ce Prince respondit, qu'il avoit des raisons justes qui l'avoient empesché d'aller au Palais Royal, qu'autrement il scavoit bien ce qu'il devoit à son souverain; son A.R. appuyant ce discours dit au premier President, que si son cousin n'avoit pas esté au Palais Royal, ç'avoit esté par son conseil, et qu'il estoit garand de ses bonnes intentions, ce qui luy ferma la bouche. Après celà on mist diverses affaires sur le tapis, et après avoir deliberé sur cela il sen suivit un arrest dont voicy à peu pres le dictum:
  La Cour prie mr le Prince d'aller voir le Roy et la Reyne au plustost, enjoint au Procureur Genl de tenir la main à l'execution des arrests donnés contre le Cardal, que les domesticques estrangers seront pris au corps, mesme le sr Odedey; que les nommez Brachet, Berlet et Siron seront adjournés pour comparoistre en personne devant messrs de Broussel et le Musme commres, et subiront l'interrogation; que le duc de Mercoeur sera prié de venir lundy prochain prendre sa place au Parlement pour rendre compte de son voyage de Cologne et de son mariage; que la parole que la Reyne avoit donnée aux deputez de laditte Cour, que les srs de Servient, le Tellier et de Lionne ne rentreront pas dans le ministère, sera enregistrée audit Parlement.
  On tient pour certain que la femme du duc de Mercoeur est en cette ville il y a plus de 3 semaines, et qu'elle demeure dans le cloistre Nostre Dame, ches madame d'Am-puise d'où elle ne sort point. Ce qui fait dire que le voyage de ce duc vers Mazarin estoit pour un autre sujet que pour voir sa femme.
  Le mesme jour mr le Prince s'estant rendu au Palays d'Orleans sur les trois heures apres midy, et ayant conferé avecq S.A. il s'en retourna à son hostel, et sur le 5 heures il alla derechef audit Palais et se promena dans le jardin en attendant le retour du duc d'Anville qui faisoit touttes les allées et venues pour ajouster l'entreveue de ce Prince avec leurs Matez et sur les 6 heures sade Alt. le mena au Palais Royal, où il fut parfaitement bien receu de la Reyne qui l'envoya dire au Roy, qui estoit dans le jardin, qui vint incontinent recevoir ce Prince, lequel ayant rendu treshumbles respects à sa Maté elle luy fit un acceuil tres gratieux, et tesmoigna estre fort aise de le voir. Cela fut cause que le Roy n'alla point ce soir là à la promenade.
  Les 4 regimens estrangers qu'on nomme les Roses, et qui faisoient un corps de 1200 chevaux, ont esté tous licentiés, et sont desia sur les frontieres d'Alemagne. On mande aussy que 2 regimens du corps que le sr Flekenstein commande, s'en sont separés et s'en retournent en leur Pays, sans avoir voulu attendre leur congé; le reste de ce dernier corps va aussy estre congedié, de sorte qu'il ny aura quasi plus d'estrangers au service de Roy.